Marta Guðjónsdóttir , 5. sæti í Reykjavík : Grænu svæðunum í borginni fer stöðugt fækkandi vegna þéttingar og þrengingar byggðar . Stefna Dags B. Eggertssonar borgarstjóra og Hjálmars Sveinssonar , formanns umhverfis - og skipulagsráðs , hefur verið skýr hvað þetta varðar . Varla er til sá græni blettur hér í borg að þeir hafi ekki hugleitt að troða þar niður byggingum . Þá er nú ekki verið að leita eftir íbúasamráði sem þeim er svo tamt í munni þegar kemur að kosningum . Dæmin sanna , því miður , að athugasemdir borgarbúa skipta þá engu máli . Laugardalurinn er ein af náttúruperlum borgarinnar miðstöð íþróttagreina af ýmsu tagi . Fjöldi fólks nýtur þar útivistar á hverjum degi , sækir þangað sund , líkamsrækt og æfir þar hinar ýmsu greinar íþrótta , meðan aðrir njóta útverunnar , ganga um lystigarðinn og heimsækja Fjölskyldu - og húsdýragarðinn . Þeim borgarbúum sem stunda íþróttir og útivist fer stöðugt fjölgandi og því nauðsynlegt að hlúð sé vel að þeim opnu útvistarsvæðum sem eru í borginni . Nú hafa þeir Dagur B. og Hjálmar Sveinsson í hyggju að byggja meðfram Suðurlandsbrautinni ofan í Laugardalinn og gera Suðurlandsbrautina að einni akrein í sitthvora áttina . Þessi skammsýnu áform verða því miður óafturkræf . Með slíkum framkvæmdum verður komið í veg fyrir stækkunarmöguleika íþróttasvæða og íþróttamannvirkja á þessum slóðum í framtíðinni . Þetta er eitt af þeim fjölmörgu skipulagaslysum sem kjósendur geta komið í veg fyrir með atkvæði sínu á kjördag . Greinin birtist fyrst í Laugardalsblaðinu 24. maí 2018 .